ธอส.เปิดสาขาลดต้นทุน ออกผลิตภัณฑ์ทุกเดือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธอส. เร่งปรับโครงสร้าง ขยายสาขาลดต้นทุนทางการเงิน จับกลุ่มลูกค้าใหม่ ออกผลิตภัณฑ์เงินฝากเงินกู้ทุกเดือน
นายวรวิทย์ ชัยลิมปมนตรี ผู้จัดการธนาคารอาคารสงเคราะห์ เปิดเผยว่า จะเร่งสร้างขีดความสามารถในการแข่งขันของ ธอส. ในหลายๆ ด้านโดยเฉพาะเร่งขยายสาขาให้มากขึ้น
สาเหตุเนื่องจากต้นทุนเงิน ธอส. แพงกว่าธนาคารอื่นประมาณ 1% เนื่องจากมีฐานเงินฝากลูกค้ารายใหญ่เกิน 100 ล้านบาท ถึง 50% แต่ธนาคารอื่นอยู่ที่ประมาณ 15% ทำให้ ธอส.ต้องแข่งขันให้ดอกเบี้ยเงินฝากสูงๆ แต่ที่ผ่านมา ธอส.มีต้นทุนการดำเนินงานต่ำ ทำให้ยังพอแข่งขันได้ 
การแก้ปัญหาจึงต้องเร่งเปิดสาขาหาลูกค้ารายย่อย โดยจะใช้งบเปิดสาขาละ 5 ล้านบาท จากปกติที่ต้องใช้ 2030 ล้านบาท 
นอกจากนั้น ธอส.จะขยายความร่วมมือไปยังธนาคารเฉพาะกิจอื่นๆ ของรัฐ เพื่อใช้เครือข่ายสาขาร่วมกัน อาทิ ธนาคารเพื่อรัฐวิสาหกิจขนาดกลางและขนาดย่อม (เอสเอ็มอีแบงก์) ธนาคารเพื่อการเกษตรและสหกรณ์การเกษตร (ธ.ก.ส.)
ขณะเดียวกันธนาคารวางเป้าหมายขยายสินเชื่อไปยังกลุ่มเป้าหมายใหม่มากยิ่งขึ้น โดยเน้นไปตลาดในกลุ่มรากหญ้า
ตลาดกลุ่มรากหญ้าเป็นกลุ่มผู้มีรายได้น้อยในเมืองและในชนบท โดยปีนี้ตั้งเป้าหมายจะปล่อยสินเชื่อประมาณ 5,000 ล้านบาท หรือประมาณ 5% ของสินเชื่อรวม 9.9 หมื่นล้านบาท 
สำหรับกลุ่มรากหญ้าในเมืองมีการสำรวจพบว่าผู้มีรายได้ต่ำกว่า 1 หมื่นบาท มีอยู่ 54% ที่ไม่มีที่อยู่อาศัย จึงต้องการปล่อยเงินกู้ให้คนกลุ่มนี้ โดยธนาคารออกโครงการบ้าน ธอส.เพื่อสานฝัน สำหรับกลุ่มอาชีพอิสระที่มีรายได้ต่ำกว่า 1 หมื่นบาทไปแล้ว
“เชื่อว่าหนี้ที่ไม่ก่อให้เกิดรายได้ (เอ็นพีแอล) จะมีไม่มากนัก เพราะเป็นบ้านหลังแรก ปัจจุบันกลุ่มรากหญ้าในเมืองต้องเช่าบ้าน อยู่ เมื่อเทียบกับซื้อบ้านเอง ราคาผ่อนต่องวดจะใกล้เคียงกัน และธนาคารพาณิชย์อื่นๆ ยังไม่สนใจลูกค้ากลุ่มนี้ด้วย” นายวรวิทย์ กล่าว
กลุ่มรากหญ้าในชนบทจะใช้กลไกของกองทุนหมู่บ้านในการเข้ามาปล่อยสินเชื่อ โดยอาจให้กองทุนหมู่บ้านเป็นผู้คัดเลือกลูกค้าในโครงการ
ธอส.เอง ยังจะเร่งออกผลิตภัณฑ์ทั้งเงินฝากและเงินกู้ในทุกๆ เดือน เพื่อสร้างความหลากหลาย